ટાટા કંપનીનું ગામ મીઠાપુર (ટાટા ટાઉનશીપ)થી બે કિ.મિ ના અંતરે દ્વારકા તાલુકાના નાનકડા એવા મારા આરંભડા ગામની આ અમારી ખતુબહેન. અમારી દ્વારકા આસપાસના ‘ઓખામંડળ’ વિસ્તારમાં ખાસ કરીને વાઘેર કોમ, અને મુસ્લિમ કોમની બોલી (ભાષા) કચ્છી અને તેમાં સામી વ્યક્તિને ‘તું’ સંબોધન. કલેકટરને પણ ‘સાબ્ય, તું…..’ કહીને સંબોધે, તેમાં તોછડાઈ નહીં પણ ભોળી પ્રજાનો પ્રેમભાવ છલકાય. પ્રૌઢ ઉંમરની ખતુબહેનને સંતાનમાં મોટી બે દીકરીઓ જે ઘરેબારે, પછી બાર અને દશ વર્ષના બે દીકરા. એક સાંજે મારી ડિસ્પૅન્સરી પર એક દીકરો કહી ગયો; ‘રાવલ સાબ્ય, મારી માએ કહ્યું છે કે નવરા થાવ ત્યારે અમારે ઘેર મારા બાપને જોઈ જજો.’